ToekomsVenster: Die koninkryk behoort aan GodFoto: Imgarcade.com Want aan U behoort die koninkryk … – Matt 6:14 Alles behoort aan die Here, die Bybel sê mos die aarde behoort aan die Here en die volheid daarvan. Koninkryk is God se alternatief vir die gebrokenheid van hierdie wêreld. In God se koninkryk is daar nie sonde en nood nie. Dis God se tuiste en getuig van ewige harmonie en vrede. Dis ŉ voorspel tot die hemel, dit is hemel op aarde. Ons roeping is om deur ons lewe en optrede iets daarvan te vergestalt. Ons lewe moet ŉ uitnodiging wees na God se alternatiewe manier van bestaan. Die koninkryk behoort aan God. Hy is die hoof daarvan, die Koning van die konings. As Koning is Hy ten volle in beheer, aan sy soewereiniteit is daar geen einde nie. Hy word nie ontwrig of ontstel deur die dinge wat skeefloop nie. Ons kan Hom met sy koninkryk vertrou. Onthou die tyd van gebed vanaf 25 Mei (Hemelvaart) tot 4 Junie (Pinkster). Die huidige knelpunte roep ons om ernstig te bid vir ons land en sy uitdagings met die verwagting dat die Here ons sal gebruik om die verskil te leef. Christene word opgeroep om daagliks te bid net waar hulle hulself bevind, veral gedurende die goue uur van gebed vanaf 12:00-14:00. Daarbenewens word gelowiges uitgedaag om veral saam met onbekende mense te bid. Vertel ander van hierdie inisiatief wat wyd ondersteun word. Besoek www.sapray.co.za of laai Toekomsvenster se gratis app af vir meer besonderhede.